Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 82/714/EØF af 4. oktober 1982 om indførelse af tekniske forskrifter for fartøjer på indre vandveje« (98/C 157/05)

Rådet for Den Europæiske Union besluttede den 2. februar 1998 under henvisning til EF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Dethmer H. Kielman til ordfører. Sektionen vedtog sin udtalelse den 11. marts 1998.

Det Økonomiske og Sociale Udvalg vedtog på sin 353. plenarforsamling af 25. og 26. marts 1998, mødet den 25. marts 1998, med 101 stemmer for og 1 imod, mens 2 stemte hverken for eller imod, følgende udtalelse.

1. Kommissionens forslag

1.1. Hovedformålet med forslaget er at tilpasse direktiv 82/714/EØF til den tekniske udvikling for at højne sikkerheden og fremme transport på indre vandveje, som er en meget miljøvenlig transportform.

1.2. For øjeblikket er fartøjer til sejlads på indre vandveje underkastet forskellige ordninger, hvad angår tekniske forskrifter, nemlig

1.2.1. Det reviderede regulativ om inspektion af sejlads på Rhinen af 1. januar 1995, det såkaldte »Rhinregulativ«, som vedtaget af Den Centrale Kommission for Sejlads på Rhinen (Central Commission for Navigation on the Rhine, CCNR). Dette regulativ finder anvendelse på det område, der omfattes af den reviderede Mannheim-konvention (1868), og er bindende for de stater, der har undertegnet denne (Belgien, Frankrig, Tyskland, Nederlandene og Schweiz).

1.2.2. Rådets direktiv 82/714/EØF af 4. oktober 1982. Dette direktiv er selvfølgelig bindende for EU's medlemsstater og skal gennemføres i den nationale lovgivning. Dog kan medlemsstater med indre vandveje, der ikke står i forbindelse med det internationale netværk, undtage fartøjer på disse vandveje fra anvendelsen af direktivet. Det internationale netværk omfatter kun seks medlemsstater, nemlig Østrig, Belgien, Frankrig, Luxembourg, Tyskland og Nederlandene.

1.2.3. Anbefalingerne fra FN's Økonomiske Kommission for Europa (ECE) om (ensartede) tekniske forskrifter for fartøjer til sejlads på indre vandveje. Som angivet i bilaget til resolution nr. 17 (af 14. oktober 1981) fra hovedarbejdsgruppen for transport ad indre vandveje gælder disse anbefalinger for området uden for EU; de er derimod ikke bindende, men skal først godkendes.

1.3. Der er imidlertid også forskelle med hensyn til det tekniske niveau, som er foreskrevet i de i punkt 2.2 nævnte ordninger. Skønt der findes et internationalt net af vandveje, som efter bygningen af Rhinen-Main-Donau kanalen i 1992 forbinder Sortehavet med Nordsøen, er der således ingen fælles standard for fartøjer, som opererer inden for dette netværk.

1.4. Der er derfor tvingende behov for ajourføring af de tekniske forskrifter i direktiv 82/714/EØF på linje med det seneste Rhinregulativ. Dette indeholder nemlig de mest tidssvarende sikkerhedsstandarder, som har bevist deres værdi i praksis, hvorfor også FN-ECE har valgt denne fremgangsmåde. Kombineret med indførelsen af fælles tekniske standarder kan der dermed etableres et enhedsmarked for transport på indre vandveje.

1.5. I den vedføjede tabel 1 er angivet, hvornår de tekniske forskrifter for sejlads på indre vandveje i medfør af den foreslåede revision skal træde i kraft, og hvilken type inspektion der skal foretages. I overgangsbestemmelserne er fastsat, hvornår alle fartøjer skal opfylde standarderne. I sidste instans skal alle fartøjer, der opererer på de nævnte indre vandveje, være udstyret med et fællesskabscertifikat, og dermed er enhedsmarkedet en realitet.

2. Generelle bemærkninger

2.1. Gennemførelsen af den nævnte foranstaltning vil gøre transporten på indre vandveje mere sikker; samtidig vil der blive fastlagt et sammenhængende hele af tekniske forskrifter for sejlads på indre vandveje, og harmoniseringen på paneuropæisk plan vil blive fremmet.

2.2. Hvad angår den paneuropæiske harmonisering, bør de associerede lande, som står i forbindelse med EU's net af vandveje (Bulgarien, Tjekkiet, Ungarn, Polen, Rumænien og Slovakiet), opfylde forskrifterne i det reviderede direktiv.

2.3. Dette vil lette transporten på de indre vandveje og betyde, at en større del af den samlede transport vil foregå ad vandvejsnettet, og da dette er en miljøvenlig transportform, vil resultatet blive en mindskelse af miljøproblemerne.

3. Særlige bemærkninger

3.1. Det er vigtigt, at passagerskibe, som er konstrueret til at medføre over 12 passagerer, sammen med flydende materiel og flydende anlæg og installationer vil falde ind under det ændrede direktivs anvendelsesområde - og under de forudsætninger, som er nævnt i artikel 8, stk. 4, i det ændrede direktiv.

3.2. Søgående fartøjer forbliver uden for det ændrede direktivs anvendelsesområde, forudsat at de er forsynet med de behørige fartsattester.

3.3. En anden vigtig fordel ved harmoniserede tekniske specifikationer er, at skibstransport- og andre leverandørvirksomheder inden for denne sektor kan producere for et større enhedsmarked, og at harmoniseringen af konkurrencevilkårene inden for transport på indre vandveje bliver fremhjulpet.

4. Konklusioner

4.1. ØSU bifalder forslaget om ændring af direktiv 82/714/EØF af 4. oktober 1982 ud fra de overvejelser, som er nævnt i punkterne ovenfor. Det erkender betydningen af harmoniseringen af transporten på indre vandveje, som udgør et væsentligt segment af det samlede transportmarked.

4.2. ØSU henstiller til Kommissionen at gøre status over konsekvenserne af harmoniseringen af transporten på indre vandveje. I den forbindelse bør alle berørte parter - herunder samfunds- og erhvervslivets organisationer - have mulighed for at komme til orde.

Bruxelles, den 25. marts 1998.

Tom JENKINS

Formand for Det Økonomiske og Sociale Udvalg

BILAG til Det Økonomiske og Sociale Udvalgs udtalelse

>TABELPOSITION>